### Resume

I forbindelse med den igangsatte kolonihaveindsats har forvaltningen senest afholdt temamøder med både Teknisk Udvalg og Byrådet og her præsenteret de indsamlede data og fremstillet problematikken i forbindelse overskridelser af reglerne for byggeri og den fremtidige lovliggørelse.

Der forelægges hermed udkast til udvalgets drøftelse med henblik på at fastlægge principper for bebyggelse i forbindelse med igangsættelse af forslag til lokalplan for kolonihaverne.

Et af formålene med lokalplanerne er at give mulighed for at øge den samlede bebyggelse på den enkelte havelod, så der kan skabes mulighed for en tidssvarende anvendelse af kolonihaverne.

### Sagsfremstilling

Besøger man kommunens kolonihaveforeninger i dag ligner de, over en bred kam, rigtige kolonihaver. Med flagstang, Dannebrog og med små huse i mange farver og former. Netop det unikke ved kommunens kolonihaver skal fastholdes, og sådan skal områderne bestå i fremtiden.

Det siger [adresse], og det signalerede Økonomiudvalget med beslutningen den 6. januar 2020 og med budgetlægningen for 2021, hvor der blev afsat midler til en 3-årig projektansættelse for en samlet indsats på kolonihaveområdet, hvor formålet er at udarbejde lokalplaner, som skal fastholde kolonihaveområderne som fritidsområder samt at begrænse overbebyggelse og hindre, at områderne anvendes til helårsbeboelse.

Kolonihavelovens §1 sikrer, at kolonihaveområder fortsat kan være en væsentlig del af bybefolkningens muligheder for rekreation og beskæftigelse i fritiden. Med loven er det hensigten at fastholde kolonihaverne i bymiljøet, at integrere dem i byens grønne træk i samspil med byens andre friluftsaktiviteter og at bidrage til at kvalificere livet i byen, også for den lavere lønnede del af befolkningen.

Lovens formål er dermed at sikre kolonihavernes sociale, kulturelle, rekreative og miljømæssige værdier – hvilket indikerer, at et af kolonihavens primære funktioner er selve haven. Det betyder, at haveloddet, det udendørs areal, er kolonihavens primære funktion. Al bebyggelse er funktionelt sekundært, hvorfor det ønskes begrænset i anvendelse og udformning.

Igennem årene har der udviklet sig en tendens til, at flere og flere kolonihavehuse er blevet udbygget med henblik på en højere grad af komfort og mulighed for længerevarende ophold. Forvaltningen gennemførte i 2021 en registrering af alle eksisterende forhold i kolonihaverne for at få et overblik over det bebyggede areal. Det kan konstateres, at der er en del overskridelser af reglerne - flere steder endda væsentlige overskridelser.

Kommuneplanens rammedel for kolonihaver fastsætter bestemmelserne for fremtidige lokalplaner. I Kommuneplanen for Vejle står der, at den samlede bebyggelse på haveloddet ikke må overstige 30 m². Det er forvaltningens skøn, at på omkring 25% af alle kolonihavelodder, er der en samlet bebyggelse på 30 m² eller mindre.

Hovedparten af havebestyrelserne og de kolonister, som forvaltningen har været i kontakt med, har udtrykt ønske om at få klare retningslinjer for, hvad der gælder for byggeri og ligeledes få bestemmelser for størrelsen på byggeri, der er mere tidssvarende end de 30 m², der er tilladt for den samlede bebyggelse på et havelod i dag.

Principper for den samlede bebyggelse

For at fastholde anvendelsen og karakteren af kolonihaveområderne, hvor haverne og det grønne er områdernes bærende kvalitet og samtidig give kolonisterne mulighed for en tidssvarende anvendelse af deres kolonihaver, skal det drøftes:

- om det skal være muligt at øge byggemulighederne på de enkelte havelodder,

- om den samlede bebyggelse på det enkelte havelod skal fastsættes i forhold til størrelsen af haveloddet.

Forvaltningen vil på mødet fremkomme med oplæg til diskussion for den fremtidige samlede bebyggelse på havelodderne.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Klima- og resiliensvurdering laves i forbindelse med udarbejdelse af lokalplanforslaget, når der foreligger mere information.

### Teknik- og Miljødirektøren indstiller,

|  |  |
| --- | --- |
| at | der fastsættes principper for at øge den samlede bebyggelse på havelodderne. |

### Beslutning

Udvalget besluttede følgende principper;

For udarbejdelse af lokalplaner arbejdes for så vidt angår havelodder op til 300m2, med en samlet bebyggelse på op til 50m2 og hvor kolonihavehuset maksimalt må udgøre 30 m2.

For havelodder over 300m2, arbejdes med en en samlet bebyggelse på op til 80m2, hvor kolonihavehuset maksimalt må udgøre 50m2 på havelodder over 300m2 - i alle tilfælde må bebyggelse alene være i én etage.

De uddybende principskitser vedhæftes sagen som bilag.